
NORA ROBERTS

Tilbakekomsten

Oversatt av Kati Indrefjord

BRØDRENE MACKADE


Tilbakekomsten er den første delen av fire i serien om brødrene MacKade. Den andre boken, som handler om Jared, kommer ut i april.



Kjære leser!



Det er bare Nora Roberts som kan skape slike karakterer som brødrene MacKade –ville som hingster og syndig sexy. Men alle har sitt svake punkt… og for hver eneste MacKade er det en kvinne.



MacKade-guttene var alltid på jakt etter trøbbel, og Rafe MacKade var ikke noe unntak. Høy, hengslete og rufsete som han var, hadde Rafe brukt knyttnevene i mer enn ett slagsmål –og leppene på mer enn én kvinne. Nå har Rafe MacKade kommet tilbake til Antietam for godt. Barlow-huset er blitt hans og skal restaureres, og han leier inn antikvitetshandleren Regan Bishop til å hjelpe seg med å møblere herskapshuset. Men allerede ved første møte blir det tydelig at innredning ikke er det viktigste for noen av dem.



Hyggelig lesning!

Til alle bråkmakere verden rundt


Prolog

MacKade-brødrene var ute etter trøbbel. De var som regel det. Det var ikke alltid så lett å finne det i småbyen Antietam i Maryland, men halve moroa var jo å jakte på det.

De stablet seg inn i Jareds gamle Chevy og kranglet om hvem som skulle kjøre. Det var Jareds bil, og han var eldst, men det betydde ikke stort for de tre brødrene hans.

Rafe hadde lyst til å kjøre. Han trengte å kjenne farten, han hadde et sug etter å suse langs de mørke, svingete veiene med foten hardt på gasspedalen og det dårlige humøret som en stripe etter seg. Han trodde kanskje han kunne kjøre fra det, eller møte det ansikt til ansikt. Hvis han møtte det, slaktet det, overvant det, ville han bare fortsette å kjøre til han var på et annet sted.

Hvor som helst.

Det var to uker siden de hadde begravd moren sin.

Det var kanskje fordi det farlige humøret var så tydelig i de grønne øynene til Rafe at han var blitt nedstemt. Det hadde endt med at Devin satte seg bak rattet, med Jared ved siden av seg. Rafe satt og surmulte i baksetet sammen med yngstebroren Shane.

MacKade-guttene var en tøff og farlig gjeng. De var alle sammen høye og hengslete som villhester, med knyttnevene klare til kamp. Alle hadde øyne i ulike nyanser av grønt, øyne som kunne spidde folk på ti skritts avstand. Når de var i dårlig humør, var det klokt å holde seg elleve skritt unna, eller mer.

De bestemte seg for biljard og øl, selv om Shane beklaget seg. Han hadde ikke fylt tjueen år ennå, og han ville ikke få servering på Duff’s Tavern.

Men den mørke baren passet dem godt. Ballene som dunket mot hverandre var en passe voldsom bakgrunnslyd, og Duff Dempsey så akkurat passe vaktsomt på dem. Ubehaget i blikkene til de andre gjestene som satt og sladret over ølglassene sine, var akkurat passe smigrende.

Ingen var i tvil om at MacKade-guttene var på jakt etter trøbbel. De fant til slutt det de lette etter.

Rafe myste mot ballen og vurderte vinkelen. Han hadde ikke barbert seg på et par dager, og de skjeggete kinnene passet til humøret hans. Med et hardt dunk støtte han den hvite kulen mot vantet, streifet sjuer-kulen og traff målet.

–Bra du har flaks med noe, sa Joe Dolin og tok en slurk av ølglasset. Som vanlig etter solnedgang var han ganske full, og ganske ondsinnet. En gang hadde han vært stjernen på skolens fotballag og konkurrert med MacKade-brødrene om de peneste jentene. Nå var han blitt tjueen år, ansiktet hans var allerede begynt å bli oppblåst, og kroppen var i ferd med å bli kvapsete.

Blåveisen han hadde gitt sin unge kone før han dro hjemmefra, hadde ikke tilfredsstilt ham helt.

Rafe krittet biljardkøen og kikket så vidt bort på Joe.

–Du må klare noe mer enn å spille biljard, MacKade, hvis du vil få gården til å bære seg nå som din mor er borte, fortsatte Joe med et flir. –Hørte snakk om at du har begynt å selge unna for å betale skattefuten.

–Der hørte du feil, sa Rafe og gikk rundt bordet for å beregne det neste støtet.

–Jeg hørte nok riktig, du. Dere i MacKade-familien har alltid vært idioter og løgnhalser.

Før Shane rakk å kaste seg fram, stakk Rafe køen ut for å stenge veien for ham. –Han snakker til meg, sa han lavt. Han holdt brorens blikk fast et øyeblikk før han snudde seg. –Ikke sant, Joe? Det er meg du snakker til?

–Jeg snakker til hvem som helst av dere, sa Joe og løftet glasset igjen mens han lot blikket gli over de fire. Shane var tjue år og veltrent etter hardt gårdsarbeid, men mer en gutt enn en mann ennå. Så var det Devin, med det kjølige, tankefulle blikket som avslørte lite. Han kikket på Jared som lente seg likegyldig mot jukeboksen og ventet på neste trekk.

Blikket hans traff Rafe igjen. Der var det hett raseri å finne. –Du får gjøre nytten. Jeg har alltid ment at du var den største taperen av dere alle sammen, Rafe.

–Sier du det? sa Rafe og løftet glasset sitt. Han drakk mens de fullførte ritualet før en slåsskamp, og de andre gjestene snudde seg og så på dem. –Hvordan går det nede på fabrikken, Joe?

–Jeg får i det minste lønn, fyrte Joe tilbake. –Jeg har penger i lommen. Det er ingen som kommer og tar fra meg huset.

–Ikke så lenge kona di jobber tolvtimers skift med servering for å betale husleia.

–Hold kjeft. Det er jeg som tjener pengene. Jeg trenger ikke noe kvinnfolk til å betale for meg, sånn som moren din måtte gjøre for din far. Brukte opp arven hennes som ingenting, og så døde han fra henne.

–Ja, han døde fra henne, bekreftet Rafe og kjente sinne, skyld og sorg velte fram. –Men han la aldri hånd på henne. Hun trengte aldri å komme til byen med solbriller og skjerf rundt hodet og fortelle at hun hadde gått på en dør. Det eneste din mor gikk på, Joe, var knyttneven til far din.

Joe smelte glasset ned på disken så hardt at det knuste. –Løgn. Jeg skal slå den løgnen rett ned i halsen på deg.

–Bare prøv.

–Han er full, Rafe, mumlet Jared.

De farlige grønne øynene skar inn i brorens. –Og så?

–Så det er ikke mye vits i å mose trynet hans når han er full, sa Jared og trakk på skuldrene. –Han er ikke verdt det.

Men Rafe ga seg ikke, han ville at noe skulle skje. Han løftet biljardkøen og studerte den før han la den over bordet. –Vil du slåss, Joe?

–Ikke begynn her inne, sa Duff og pekte mot telefonen på veggen, selv om han visste at det var for sent. –Hvis dere slåss her inne, ringer jeg til sheriffen, så kan dere kjøle dere ned i en celle.

–Ligg unna den telefonen, sa Rafe advarende. Blikket hans var så hardt at bartenderen trakk seg tilbake. –Ute, sa han kort.

–Du og jeg, sa Joe og knyttet nevene. –Jeg vil ikke ha brødrene dine til å fly på meg når jeg gir deg bank.

–Jeg trenger ikke hjelp for å ta deg, sa Rafe. Idet de gikk ut, svingte Rafe seg fort for å unngå svingslaget fra Joe, før han slo knyttneven i ansiktet på Joe og kjente fryden da blodet rant.

Han kunne neppe svart på hvorfor han sloss. Joe betydde ingenting for ham. Men det føltes bra. Selv da Joe kom forbi forsvaret hans og traff, føltes det bra. Knyttnever og blod var den eneste løsningen. Når han kjente den herlige knusende lyden av knoker mot beinvev, kunne han glemme alt annet.

Devin krympet seg og stakk hendene i lommene da blodet rant fra munnen til broren hans. –Det tar neppe mer enn fem minutter.

–Pokker heller, Rafe gjør kål på ham innen tre minutter, flirte Shane og så på at slåsshanene begynte en brytekamp på bakken.

–Ti dollar imot.

–Avtale. Kom igjen, Rafe! ropte Shane. –Gi den taperen juling!

Det tok tre minutter, pluss tretti ubehagelige sekunder da Rafe satt over skrevs på Joe og slo ham metodisk i ansiktet med knyttet neve. Bare det hvite var synlig i øynene til Joe, og armene hans lå slapt langs siden. Jared tok et skritt fram for å dra broren unna.

–Han er ferdig, slo Jared fast og dro Rafe opp mot murveggen. –Han er ferdig, gjentok han. –Kutt ut nå.

Rafe så på Joe som lå der og stønnet halvt i svime. Devin talte opp sedler til Shane. –Jeg burde ha tatt med i beregningen at han var så full, kommenterte Devin. –Hvis han hadde vært edru, ville det tatt Rafe fem minutter.

–Rafe ville ikke kaste bort fem hele minutter på et sånt nek.

Jared ristet på hodet. Armen som holdt Rafe tilbake, gled kameratslig opp rundt skuldrene hans. –En øl til?

–Nei, sa han og kikket mot vinduet i baren der de fleste gjestene sto og iakttok dem. Distré tørket han blod av ansiktet. –Det er best noen sleper ham hjem, ropte ham. –La oss komme oss videre.

Da han satte seg i bilen igjen, begynte slagene og blåmerkene å kjennes. Han hørte med et halvt øre på at Shane gjenfortalte hele hendelsesforløpet i en entusiastisk tone, og brukte bomullstørkleet til Devin til å tørke opp blodet.

Han var ikke på vei noe sted, tenkte han. Gjorde ingenting. Var ingenting. Den eneste forskjellen mellom ham og Joe Dolin, var at Joe i tillegg var en fyllik.

Han hatet den fordømte gården, den fordømte småbyen, den fordømte fellen han sank lenger ned i for hver dag som gikk.

Jared hadde bøkene og studiene sine. Devin hadde de merkelige, grublende tankene sine. Shane lot til å ha glede av å drive gården.

Han hadde ingenting.

I utkanten av byen, der terrenget begynte å stige og trærne sto tettere, så han et hus. Det gamle Barlow-huset. Mørkt, forlatt og hjemsøkt av spøkelser, ble det sagt. Det sto for seg selv, uønsket, med et rykte som fikk de fleste i byen til å overse det eller se fryktsomt på det.

Akkurat slik de gjorde med Rafe MacKade.

–Sving inn her.

–Pokker heller, Rafe, skal du kaste opp? spurte Shane og grep dørhåndtaket.

–Nei. Sving da, Jared, for faen.

I det samme bilen stanset, hoppet Rafe ut og tok seg opp den steinete bakken. Gjennom busker fulle av torner som skar seg inn i jeansene hans. Han trengte ikke å se seg tilbake eller høre banningen for å vite at brødrene fulgte etter.

Han reiste seg og så opp på tre etasjer med stein. Steinen kom nok fra steinbruddet utenfor byen. Noen av vinduene var knust, og det var spikret planker foran dem, og den doble verandaen var salrygget. Det som en gang hadde vært en plen, var overgrodd av bjørnebær, tistel og heksehirse. Et dødt eiketre sto der uten et eneste blad.

Men mens månen dreide over dem og brisen nynnet i trærne og det høye gresset, var det noe tiltalende ved stedet. Det at det sto her to hundre år etter at grunnsteinen var lagt ned. Det at det fortsatte å stå imot tiden, vær og vind og manglende vedlikehold. Og mest av alt at det sto imot mistilliten og sladderen i byen det vendte ut mot.

–Skal du se etter spøkelser, Rafe? spurte Shane, som sto ved siden av ham og myste mot mørket.

–Kanskje det.

–Husker dere da vi overnattet her for å vinne et veddemål? spurte Devin og rullet et gresstrå mellom fingrene. –Det er vel ti år siden. Jared snek seg opp og knirket med dørene. Shane pisset på seg.

–Visst faen.

–Ikke faen.

De begynte å dytte til hverandre.

–Når drar du? spurte Jared lavt. Han hadde visst det, og så det nå på måten Rafe iakttok huset på, så inn i det, så forbi det.

–I kveld. Jeg må komme meg vekk herfra, Jare. Gjøre noe et annet sted. Ellers blir jeg sånn som Dolin. Eller kanskje verre. Mamma er død. Hun trenger meg ikke lenger. Pokker heller, hun trengte egentlig aldri noen.

–Aner du hvor du skal?

–Niks. Sørover, kanskje. Som en begynnelse, sa han og klarte ikke å rive blikket vekk fra huset. Det var som om det så på ham, bedømte ham. Ventet. –Jeg sender penger når jeg kan.

Jared hadde følelsen av at et av hans egne lemmer ble vridd løs fra kroppen, men han trakk bare på skuldrene. –Vi klarer oss.

–Du må gjøre deg ferdig med studiene. Det ville mamma, sa Rafe og kikket bak seg på de to yngste brødrene som nå hadde gått over til en brytekamp i krattet. –De klarer seg fint så snart de finner ut hva de vil.

–Shane vet hva han vil. Drive gården.

–Jepp, sa Rafe med et lite smil. –Finn ut av det. Selg litt tomteland hvis du må, men ikke la noen ta gården fra dere. Vi må holde på det som er vårt. Før dette er over, skal denne byen få lære at MacKade-familien betydde noe.

Rafe smilte bredere. For første gang på flere uker kjente han at den gnagende smerten slapp taket. Brødrene hans satt på bakken, fulle av jord og kloremerker, og flirte som to galninger.

Han skulle huske dem på den måten, sa han til seg selv. MacKade-familien som holdt sammen på den steinete jorden ingen ville ha.

